سبق 20
یسوع یروشلم میں داخل ہوتا ہے
استاد کی رہنمائی  ·  دیکھو، سنو اور جیو – کتاب 4: خدا کے خادم
	مقصد
	بچوں کو دکھانا کہ یسوع، بادشاہوں کا بادشاہ، یروشلم میں کیسے داخل ہوا۔ ہم ایک دن زمین پر اس کی بادشاہی کے آنے کے منتظر رہ سکتے ہیں۔

	پاک کلام کا مطالعہ
	متی 21:1‎-‎11؛ یسعیاہ 11:1‎-‎9

	یادداشت کی آیت
	زبور 1:6
[خ]داوند راستبازوں کی راہ پر نگاہ رکھتا ہے …



سبق پیش کرنا
آغاز
خاندان اہم ہیں۔ ہم اپنے خاندان کے افراد کو جلد جان لیتے ہیں۔ جیسے جیسے ہم بڑے ہوتے ہیں ہم اپنے خاندان کی تاریخ اور اس بارے میں بھی سنتے ہیں کہ وہ پہلے کہاں رہتے تھے۔
سبق کے اہم نکات
	1.داؤد اسرائیل کا سب سے عظیم بادشاہ تھا۔ خدا نے اس سے کہا تھا کہ اگر اس کا خاندان خدا کا وفادار خادم رہا تو اسرائیل پر حکومت کرتا رہے گا (1 تواریخ 28:7)۔
	2.داؤد کی وفات کے تقریباً 1,000 سال بعد مریم نام کی ایک نوجوان عورت کے ہاں ایک بچہ پیدا ہوا۔ اس کا شوہر یوسف بادشاہ داؤد کی نسل سے تھا۔ خدا نے داؤد کے خاندان کو اپنے بیٹے یسوع مسیح، بادشاہوں کے بادشاہ، کا انسانی خاندان ہونے کے لیے چنا۔
	3.زمین پر اپنی زندگی کے دوران یسوع نے اپنے شاگردوں کو خدا کی بادشاہی کے بارے میں سکھایا (متی کی انجیل اسے آسمان کی بادشاہی کہتی ہے)۔ بہت سے لوگ توقع رکھتے تھے کہ یسوع یروشلم میں بادشاہ بنے گا، داؤد کی طرح تمام اسرائیل پر حکومت کرے گا اور ان تمام غیر ملکیوں کو نکال دے گا جو ان پر حکمران تھے۔
	4.ایک دن یسوع یروشلم میں داخل ہوا اور لوگوں نے اس کا استقبال کیا مگر وہ گدھے پر سوار تھا۔ بڑے دنیوی بادشاہ اونٹوں یا گھوڑوں پر سوار ہوتے تھے۔ گدھے سامان لادنے کے لیے استعمال ہوتے تھے، اہم لوگوں کے لیے نہیں۔ آج ملکوں کے صدر اور اہم رہنما بڑی شان دار گاڑیوں میں سفر کرتے ہیں، سستی چھوٹی گاڑیوں میں یا سائیکلوں پر نہیں! یسوع خدا کی خدمت کرنے والا اب تک کا سب سے عظیم شخص تھا مگر وہ عاجز تھا۔ اس نے اپنی طاقت دکھانے کے لیے مال و دولت استعمال نہ کی۔ اس نے دو شاگردوں کو بھیجا کہ ایک گدھا لے آئیں جس پر سوار ہو کر وہ شہر میں داخل ہو (متی 21:1‎-‎2)۔
	5.شاگردوں کو ہدایت تھی کہ اگر کوئی پوچھے کہ وہ کیا کر رہے ہیں تو کہیں کہ گدھا ان کے خداوند کے استعمال کے لیے ہے۔ ان واقعات سے وہ باتیں پوری ہونی تھیں جو خدا کے نبیوں نے بہت سال پہلے بتائی تھیں (21:3‎-‎6)۔
	6.ہجوم جمع ہوا اور یسوع کا استقبال کیا، یہ پکارتے ہوئے، “ابن داؤد کی حمد! مبارک ہے وہ جو خداوند کے نام سے آتا ہے! خدا کی حمد!” (21:7‎-‎11)۔
تصویر 20 دکھائیں۔
بچے کہانی کا یہ حصہ ڈرامے کی صورت میں پیش کر سکتے ہیں – کچھ ٹہنیاں لہرائیں اور کچھ گدھے کے چلنے کے لیے کپڑے بچھائیں۔ سب زمین پر بادشاہوں کے بادشاہ کے لیے حمد اور استقبال کا گیت گائیں۔
کہانی کے جواب میں ہمارا ردِعمل
یروشلم کے لوگ اس بادشاہی کو واقعی نہ سمجھے جس کی بات یسوع کر رہا تھا۔ وہ چاہتا ہے کہ ہم خدا کے بچوں کی حیثیت سے اس کے خاندان کا حصہ بن کر اس کی بادشاہی کا حصہ بنیں (یوحنا 1:12)۔
ایک دن یسوع تمام زمین کے بادشاہ کے طور پر لوٹے گا۔ وہ سلامتی کی بادشاہی قائم کرے گا (یسعیاہ 11:1‎-‎9)۔ صرف وہی جو خدا کے خاندان سے تعلق رکھتے ہیں اس شاندار بادشاہی میں جگہ پائیں گے۔
یادداشت کی آیت یاد کروانا
سبق 20 – یسوع یروشلم میں داخل ہوتا ہے	صفحہ 




